**Sabri Lamouchi** (s. 9. marraskuuta 1971) on ranskalainen jalkapallovalmentaja ja entinen keskikenttäpelaaja.

Ura pelaajana
-------------

Lamouchi aloitti pelaajauransa Olympique Alès'ssa 1990-luvun alussa. Hän edusti seuraa neljä vuotta onnistuen vakuuttamaan pääsarjassa pelanneen AJ Auxerren ja hän siirtyi seuraan kesällä 1994. Auxerressa Lamouchi voitti Ranskan liigamestaruuden ja cupin kaudella 1995/96 ja teki lopullisen läpimurtonsa jalkapalloilijana. Lamouchi edusti Auxerrea neljän kauden ajan, kunnes siirtyi AS Monacoon. 

Lamouchi jätti Ranskan kentät kauden 1997/98 jälkeen siirtyen Serie A:han Parman joukkueeseen. Ura Italiassa ei kuitenkaan sujunut toivotulla tavalla, vaikka hän siirtyikin Parmasta suurseura Internazionaleen kaudeksi 2003/04. Peliaikaa suurseurassa ei juuri tullut ja hän pelasi kauden 2004/05 lainalla Genoassa. Ranskaan Lamouchi palasi kaudella 2005/06 pelaten ensin syyskauden lainalla ja siirtyen tammikuussa varsinaisesti Olympique de Marseilleen. Lamouchi jätti Marseillen syksyllä 2006 ja hyvästeli samalla Ranskan kentät. Hän pelasi vielä Qatarin liigassa Al-Rayyanin, Umm-Salalin ja Al-Kharitiyathin joukkueissa kunnes lopetti uransa 37-vuotiaana vuonna 2009.

Maajoukkuetasolla tunisialaistaustainen Lamouchi edusti Ranskaa 12 A-maaottelussa vuosina 1996–2001. Hän oli mukana EM-kisoissa 1996 Ranskan sijoittuessa neljänneksi.

Meriitit pelaajana
------------------

* Ranskan mestaruus (2): 1996, 2000
* Coupe de France: 1996
	+ Hopeaa: 2006
* Coppa Italia: 2002
* EM-neljäs: 1996

Ura valmentajana
----------------

Pelaajauransa jälkeen Lamouchi on toiminut Canal+ -kanavan asiantuntijana ja osallistunut maailmanrauhaa ajavan *L'Organisation pour la Paix par le Sport*-organisaation toimintaan. Valmennusuransa Lamouchi aloitti toukokuun lopulla 2012, kun hänestä tuli yllättäen Norsunluurannikon uusi maajoukkuevalmentaja.  Lamouchin ensimmäinen arvoturnaus Norsunluurannikon päävalmentajana oli Afrikan mestaruusturnaus 2013. Mestaruushopeaa puolustaneet *Norsut* voittivat alkulohkon, mutta hävisivät puolivälierissä Nigerialle 2–1. Lamouchi luotsasi joukkueensa MM-kisoihin 2014, kun ratkaisevassa karsinaotteluparissa Senegal kaatui 4–2. MM-lopputurnauspaikka oli Norsunluurannikolle kolmas peräkkäinen. Lopputurnaus itsessään ei sujunut *Norsuilta* toivotulla tavalla ja hävittyään viimeisen alkulohkon ottelunsa Kreikalle 2–1 joukkue putosi jatkosta. Tappiollisen ottelun jälkeen Lamouchi ilmoitti eroavansa tehtävästään. 

Vuoden 2015 alussa hän aloitti Qatar Stars Leaguessa pelanneen El-Jaishin päävalmentajana. Lamouchin johdolla seura sijoittui kauden päätteeksi liigassa kolmanneksi. Kaudella 2015/16 hän johdatti seuran Qatarin cupin mestariksi. Lamouchi jätti seuran kauden 2016/17 päätteeksi luotsattuaan El-Jaishin Qatarin liigassa neljänneksi. Seura fuusioitui kauden jälkeen Lekhwiyan kanssa.

Marraskuun alussa 2017 Lamouchista tuli Ranskan liigassa sijalla 10 majailleen Stade Rennais'n päävalmentaja. Lamouchin johdolla Rennes pelasi vahvan loppukauden ja hävisi joulutauon jälkeen vain kolme liigaottelua. Lopulta Rennes sijoittui viidenneksi ja selvitti tiensä Eurooppa-liigaan. Kausi 2018/19 sujui kehnommin ja Rennes juuttui liigan keskikastiin voitettuaan vain neljä liigaottelua 15 pelaamastaan. Lamouchi sai lopulta potkut joulukuun alussa 2018, kun Rennes oli kärsinyt 1-4 kotitappion RC Strasbourgille.

Kesäkuun lopussa 2019 Lamouchi allekirjoitti valmennussopimuksen Englannin Mestaruussarjan Nottingham Forestin kanssa. Lamouchin johdolla Nottingham taisteli koronaviruksen osin keskeyttämällä kaudella 2019/20 noususta Englannin Valioliigaan, mutta lähes koko kauden nousukarsintoihin oikeuttaneilla sijoilla ollut Forest hävisi viimeisellä kierroksella Stokelle ja jäi seitsemänneksi. Sijoitus oli joukkueen paras sitten kauden 2010/11 ja pettymyksestä huolimatta Lamouchi sai jatkaa tehtävässään. Hän sai kuitenkin potkut jo lokakuun alussa 2020, kun Forest oli hävinnyt kaikki viisi pelaamaansa ottelua kaudella 2020/21.

Pian Forest-potkujensa jälkeen Lamouchi palasi Qatariin, kun hänestä tuli Al-Duhailin päävalmentaja. Seura purki hänen sopimuksena elokuussa 2021.

Tammikuussa 2023 Lamouchista tuli Mestaruussarjassa putoamiskamppailuun vajonneen Cardiff Cityn päävalmentaja. Lamouchi onnistui pelastamaan seuran sarjapaikan, kun Cardiff voitti kuusi hänen alaisuudessaan pelaamistaan 18 ottelusta. Kauden jälkeen Lamouchi kuitenkin jätti seuran sopimusneuvotteluiden kariuduttua.

Meriitit valmentajana
---------------------

* Qatarin cup: 2016
* AM-puolivälierät: 2013

Lähteet
-------

1. ↑  Lamouchi nouveau sélectionneur
2. ↑  Côte d'Ivoire-Grèce: Sabri Lamouchi quitte les Elephants
3. ↑  Sabri Lamouchi nouvel entraîneur d'El Jaish SC
4. ↑  EL JAISH LEAVE IT LATE TO DOWN LEKHWIYA AND WIN QATAR CUP
5. ↑  Sabri Lamouchi
6. ↑  Lekhwiya, El Jaish clubs to merge
7. ↑  Stade Rennais. Officiel : Sabri Lamouchi est le nouvel entraîneur
8. ↑  Rennes : Sabri Lamouchi écarté, Julien Stéphan prend le poste d'entraîneur
9. ↑  Sabri Lamouchi: Nottingham Forest appoint Frenchman 18 minutes after sacking Martin O'Neill
10. ↑  Nottingham Forest dropped from fifth to seventh in the table
11. ↑  Forest will not sack Lamouchi – but there will be big changes this summer
12. ↑  Nottingham Forest hire Chris Hughton following sacking of Sabri Lamouchi
13. ↑  Coach Lamouchi begins new innings at Al Duhail with loss to Al Sadd
14. ↑  Former Nottingham Forest boss on lookout for new job after departure
15. ↑  [Former Nottingham Forest boss on lookout for new job after departure Sabri Lamouchi: Cardiff City appoint third manager of season]
16. ↑  Sabri Lamouchi leaves Cardiff City after talks with owner Vincent Tan fail

Aiheesta muualla
----------------

* Omat kotisivut (Arkistoitu – Internet Archive)
* Profiili FFF:n sivuilla

|  |  |  |
| --- | --- | --- |
| Edeltäjä:**François Zahoui** | **Norsunluurannikon maajoukkueen päävalmentaja**2012–2014 | Seuraaja:**Hervé Renard** |

|  |  |  |
| --- | --- | --- |
| Edeltäjä:**Nabil Maâloul** | **El-Jaishin päävalmentaja**1/2015–2017 | Seuraaja:***seura fuusioitui Lekhwiyan kanssa*** |

|  |  |  |
| --- | --- | --- |
| Edeltäjä:**Christian Gourcuff** | **Stade Rennais'n päävalmentaja**11/2017–12/2018 | Seuraaja:**Julien Stéphan** |

|  |  |  |
| --- | --- | --- |
| Edeltäjä:**Martin O’Neill** | **Nottingham Forestin päävalmentaja**2019–10/2020 | Seuraaja:**Chris Hughton** |

|  |  |  |
| --- | --- | --- |
| Edeltäjä:**Mark Hudson** | **Cardiff Cityn päävalmentaja**1–6/2023 | Seuraaja:**Erol Bulut** |

Norsunluurannikon joukkue – Jalkapallon AM-kilpailut 2013
1 Barry |
2 Koné |
3 Boka |
4 K. Touré |
5 Zokora |
6 Romaric |
7 Razak |
8 Kalou |
9 Tioté |
10 Gervinho |
11 Drogba |
12 Bony |
13 Ya Konan |
14 I. Traoré |
15 Gradel |
16 Yeboah |
17 Tiéné |
18 L. Traoré |
19 Y. Touré |
20 Lolo |
21 Eboué |
22 Bamba |
23 Sangaré |
Valmentaja Lamouchi

Norsunluurannikon joukkue – Jalkapallon MM-kilpailut 2014
1 Barry |
2 Viera |
3 Boka |
4 K. Touré |
5 Zokora |
6 Bolly |
7 Akpa-Akpro |
8 Kalou |
9 Tioté |
10 Gervinho |
11 Drogba |
12 Bony |
13 Ya Konan |
14 Diomandé |
15 Gradel |
16 Gbohouo |
17 Aurier |
18 Djakpa |
19 Touré |
20 Die |
21 Sio |
22 Bamba |
23 Mandé |
Valmentaja Lamouchi